謝世詩
作者：吳潛
朝代：宋

paragraphs: 伶仃七十翁，間關四千里。
縱非烟瘴窟，自無逃生理。
去年三伏中，葉舟遡梅水。
燥風扇烈日，熱喘乘毒氣。
盤回七十灘，顛頓常驚悸。
肌體若分裂，肝腸如擣碎。
支持達循州，荒凉一墟市。
託迹貢士闈，古屋已頹圮。
地濕暗流泉，風雨上不庇。
蛇鼠相交羅，螻蟈聲怪異。
短垣逼閭閻，簷楹接尺咫。
凡民多死喪，哭聲常四起。
妻或哭其夫，父或哭其子。
爾哭我傷懷，傷懷那可止。
悲愁復悲愁，憔悴更憔悴。
陰陽寇乘之，不覺入腠理。
雙足先蹣跚，兩股更重膇。
擁腫大如椽，何止患蹠盭。
淫邪復入腹，喘促妨卧寐。
脾神與食仇，入口即嘔噦。
膏肓勢日危，和扁何爲計。
人生固有終，蓋棺亦旋已。
長兒在道塗，不及見吾斃。
老妻對我啼，數僕環雪涕。
緜蕞斂形骸，安能備喪禮。
孤柩倚中堂，几筵聊復爾。
骨肉遠不知，鄰里各相慰。
相慰亦何言，眼眼自相視。
龍川水泱泱，敖山雲委委。
雲飛何處歸，水流何處止。
悠悠旅中魂，雲水兩迢遞。
朝廷有至仁，歸骨或可覬。
魂兮早還家，毋作異鄉鬼。